**RUGĂCIUNEA CREDINCIOŞILOR PENTRU VOCAŢII**

**Să-i cerem în rugăciunea noastră lui Dumnezeu Tatăl să ne menţină mereu uniţi cu Isus, păstorul cel bun care ne călăuzeşte la izvoarele vieţii veşnice.**

1. Pentru Sfântul Părinte Papa Leon al XIV-lea, pentru episcopul nostru Iosif, pentru episcopul auxiliar Petru, şi pentru toţi păstorii sufleteşti pentru ca ei să reprezinte cât mai fidel imaginea lui Cristos, Bunul Păstor, în lumea de astăzi, făcând să se audă vocea sa care continuă să cheme oiţele sale în staulul Bisericii.
2. Pentru responsabilii politici, ca ei să aibă o atenţie deosebită faţă de dezvoltarea armonioasă a copiilor şi a tinerilor, dezvoltând un ambient de speranță și pace.
3. Pentru persoanele care şi-au consacrat întreaga viaţă Împărăţiei cerurilor şi slujirii aproapelui, întăreşte-le cu Duhul tău Sfânt, pentru a răspunde mereu cu bucurie şi dăruire misiunii lor.
4. Pentru soţii uniţi în sacramentul Căsătoriei, ca ei să conştientizeze rolul lor în transmiterea vocaţiei, ca prin trăirea în armonie a vieţii de familie să fie un model şi o invitaţie în trăirea vieţii creştine.
5. Pentru tinerii noştri, ca ei să găsească în Cristos, în preoţi, în persoanele consacrate şi propriile familii un adevărat izvor de bogăţie spirituală care să îi ajute să răspundă la rândul lor chemării Domnului.
6. Prin diferitele vocaţii din Biserică, vindecă-i pe cei bolnavi, mângâie-i pe cei mâhniţi şi întoarce-i pe cei rătăciţi şi păcătoşi pe calea adevărului şi a binelui în staulul Bisericii.
7. Pentru noi toţi, ca să putem promova vocaţiile la preoţie, la viaţa consacrată şi la viaţa de familie, astfel încât Biserica noastră să fie acel staul unit în jurul lui Cristos, Bunul Păstor.

**Părinte milostiv, în Cristos, Fiul tău, ne-ai oferit modelul adevăratului păstor care îşi dă viaţa pentru turma sa. Fă-ne atenţi la glasul său şi prompți în urmarea sa pe calea adevărului şi a iubirii. El care vieţuieşte şi domneşte în toţi vecii vecilor. Amin.**